മുല്ലപ്പെരിയാറിലെ ജലനിരപ്പ് 137 അടി പിന്നിട്ടു മുന്കരുതലുകള് തുടരുന്നതായി സര്ക്കാര് തൊടുപുഴ: മുല്ലപ്പെരിയാര് അണക്കെട്ടിലെ ജലനിരപ്പ് 137 അടി പിന്നിട്ടു. രാവിലെ ഏഴു മണിക്ക് ലഭിച്ച കണക്ക് പ്രകാരം 137.20 അടിയാണ് നിലവിലെ ജലനിരപ്പ്. സെക്കന്ഡില് 2200 ഘനയടി ക്യുസെക്സ് വെള്ളമാണ് അണക്കെട്ടിലേക്ക് ഒഴുകിയെത്തുന്നത്. വൈഗ അണക്കെട്ടിലേക്ക് തമിഴ്നാട് ടണല് വഴി കൊണ്ടു പോകുന്ന വെള്ളത്തിന്റെ അളവ് സെക്കന്ഡില് 2200 ഘനയടിയാണ്. തമിഴ്നാട് കൊണ്ടു പോകുന്ന വെള്ളത്തിന്റെ പരമാവധി അളവാണിത്.ജലനിരപ്പ് 136 അടിയില് എത്തിയ 23ാം തീയതി തമിഴ്നാട് ഒന്നാം അറിയിപ്പ് സന്ദേശം ലഭ്യമാക്കിയിട്ടുണ്ട്. ജലനിരപ്പ് 138 അടിയിലേക്ക് എത്തുന്നതോടെ രണ്ടാമത്തെ അറിയിപ്പ് തമിഴ്നാട് കേരളത്തിന് നല്കും. 140 അടിയില് ആദ്യ മുന്നറിയിപ്പും 141 അടിയില് രണ്ടാമത്തെ മുന്നറിയിപ്പും 142 അടിയില് മൂന്നാമത്തെയും അവസാനത്തെയും മുന്നറിയിപ്പ് തമിഴ്നാട് കേരളത്തിന് നല്കും. ഇതിന് പിന്നാലെ സ്പില്വേയിലൂടെ വെള്ളം ഒഴുക്കി വിടാന് നടപടി സ്വീകരിക്കും.കാലാവസ്ഥാ കേന്ദ്രത്തിന്റെ മുന്നറിയിപ്പുകള് കണക്കിലെടുത്ത് ഒക്ടോബര് 16 മുതല് മുല്ലപ്പെരിയാര് അണക്കെട്ടിന്റെ പ്രവര്ത്തനം മണിക്കൂര് അടിസ്ഥാനത്തില് വിലയിരുത്തുകയും തമിഴ്നാടുമായി ഉദ്യോഗസ്ഥ, സര്ക്കാര് തലങ്ങളില് ആവശ്യമായ നടപടികള് കൈക്കൊള്ളാന് കേരളം നിരന്തരം ആശയവിനിമയം നടത്തുന്നുണ്ട്. കൂടാതെ ചീഫ് സെക്രട്ടറി തലത്തില് കേന്ദ്ര ജല കമീഷന് ചെയര്മാന്, മുല്ലപ്പെരിയാര് മേല്നോട്ട സമിതി ചെയര്മാന്, തമിഴ്നാട് ചീഫ് സെക്രട്ടറി എന്നിവരോടും വിഷയത്തില് ആവശ്യമായ മുന്കരുതല് നടപടികള് സ്വീകരിക്കണമെന്ന് ആവശ്യപ്പെട്ടിട്ടുണ്ട്. ഇക്കാര്യത്തില് അടിയന്തരമായി ആവശ്യമായ നടപടികള് സ്വീകരിക്കാന് കേരള മുഖ്യമന്ത്രി തമിഴ് നാട് മുഖ്യമന്ത്രിക്ക് കത്ത് എഴുതിയിരുന്നു. സ്ഥിതിഗതികള് തുടര്ച്ചയായി നിരീക്ഷിക്കാന് ആവശ്യമായ ഉദ്യോഗസ്ഥരെ ചുമതലപ്പെടുത്തിയിട്ടുണ്ട്.